ຍີ່ປຸ່ນເລີກລົ້ມແຜນການ ທີ່ຈະປ່ອຍອາຍ ກໍາມັນຕະພາບລັງສີ ອອກສູ່ບັນຍາກາດ
ການຕັດສິນໃຈລົບລ້າງ ໄດ້ມີຂຶ້ນຫລັງ ຈາກຄວາມດັນຂອງເຕົາແຍກປະລະມະນູ ໜ່ວຍນຶ່ງ ​ໄດ້​ກັບຄືນສູ່ສະພາບປົກກະຕິ.
ເຈົ້າໜ້າທີ່ຍີ່ປຸ່ນໄດ້ລົບລ້າງແຜນການ ທີ່ຈະລະບາຍອາຍ ກໍາມັນຕະພາບລັງສືເຂົ້າສູ່ບັນຍາກາດ ຈາກໂຮງງານໄຟຟ້າ ນີວເຄລຍແຫ່ງນຶ່ງທີ່ຖືກກະທົບ ຈາກຄື້ນຟອງສຸນາມິໃນ ພາກເໜືອຂອງຍີ່ປຸ່ນນັ້ນ ຫລັງຈາກຄວາມດັນຂອງເຕົາ ແຍກປະລະມະນູໜ່ວຍນຶ່ງ ໄດ້ກັບຄືນສູ່ສະພາບປົກກະຕິ ກ່ອນໜ້ານັ້ນ ໃນຕອນເຊົ້າຂອງວັນອາທິດມື້ນີ້ ທ່ານ Hidehiko Nishiyama ເຈົ້າໜ້າທີ່ອົງການຄວາມປອດ ໄພນີວເຄລຍ ກ່າວວ່າ ຄວາມດັນຢູ່ໃນເຕົາແຍກໜ່ວຍທີ່ ສາມ ທີ່ໂຮງໄຟຟ້ານີວເຄລຍ Fukushima Dai-Ichi ໄດ້ຖີບຕົວສູງຂຶ້ນ ແລະຈໍາເປັນຕ້ອງປ່ອຍແກສກໍາມັນຕະ ພາບລັງສີອອກ ເພື່ອເຮັດໃຫ້ຄວາມດັນຂອງເຕົາແຍກ ຜ່ອນລົງ ມີລາຍງານວ່າ ໄດ້ເກີດບັນຫາທີ່ເຕົາແຍກປະລະມະນູໝົດ ທັງຫົກໜ່ວຍຂອງໂຮງໄຟຟ້ານີວເຄລຍ Fukushima Dai-Ichi ນັ້ນ ໃນຕອນຖະແຫລງຂ່າວຕໍ່ສື່ມວນຊົນໃນວັນ ອາທິດມື້ນີ້ ທ່ານ Yukio Edano ຫົວໜ້າຫ້ອງການຂອງຄະນະລັດຖະບານກ່າວວ່າ ໂຮງ ໄຟຟ້ານີວເຄລຍແຫ່ງນີ້ຈະຕ້ອງໄດ້ຖືກມ້າງເພຖິ້ມ ເນຶ່ອງຈາກໄດ້ຮັບຄວາມເສຍຫາຍຫລາຍ ເກີນກວ່າທີ່ຈະສ້ອມແປງ ຄືນໃໝ່ໄດ້ ໃນຂ່າວດີຂ່າວນຶ່ງນັ້ນ ພວກກູ້ໄພໄດ້ຊ່ວຍຊີວິດແມ່ຕູ້ອາຍຸ 80 ປີຄົນນຶ່ງ ແລະຫລານຊາຍ ອາຍຸ 16 ປີ ອອກມາຈາກບ້ານທີ່ຖືກນໍ້າຖ້ວມຢູ່ໃນເຂດ ເມືອງ Ishinomaki ທີ່ຖືກກະທົບ ຈາກຄື້ນສຸນາມິໜັກໜ່ວງທີ່ສຸດນັ້ນ ສິບມື້ ຫລັງຈາກເກີດແຜ່ນດິນໄຫວແລະຄື້ນສຸນາມິ ເມື່ອ ວັນທີ່ 11 ຜ່ານມາຂອງເດືອນນີ້ ທັງແມ່ຕູ້ແລະຫລາຍຊາຍໄດ້ຖືກອົພະຍົບ ໂດຍເຮືອບິນເຮ ຣິຄອບເຕີ ແລະເວລານີ້ ກໍາລັງໄດ້ຮັບການປິ່ນປົວທີ່ໂຮງໝໍແຫ່ງນຶ່ງ